Nuu ñayiu n‑ka xeʼen Jerusalén,
xa ndadakaʼnu‑i viko Paxcua,
ijan tnaʼa uni koon ñayiu griegu,
ñayiu ña ka kuu ñayiu Israel.
N‑ka kuyatni‑s Slipe,
se ñuu nani Betsaida distrito Galilea.
Ɨɨn se dakuaʼa Jesús kuu‑s.
N‑ka xijan‑s nuu‑s:
—Dito,
ka juini‑da xa jini‑da Jesús.
N‑nanitnaʼa Slipe xiʼin Ndrixi,
te n‑xiaʼan‑s xa n‑ka jaʼan se griegu,
te nduu‑s juaʼan xiʼin‑s xa juñaʼa‑s Jesús.
N‑jaʼan Jesús:
—Mee‑r kuu Se kuu ñani tnaʼa ñayiu.
Xá n‑xee kɨu xa kadakaʼnu ñaʼa Taa‑r mee‑r.
Xandaa kuu xa jaʼan‑r.
Ná kuu ɨɨn tata trɨu kuu‑r.
Nux ña xate seyɨɨ tata trɨu nuu ñuʼu,
ma kane ni ɨɨn xa kaxi xa koʼo‑ro.
Ko nux jungoio trɨu nuu ñuʼu,
te koo kueʼe xa kaxi xa koʼo‑ro.
Duʼa koo xa kuú mee‑r,
te kutuu vaʼa koio mee‑n.
Ɨɨn seyɨɨ,
nux tuu‑s xa niʼi‑s ntdaa xa juini‑s,
te dakuita‑s ntdaa xa n‑xani ini‑s xa n‑niʼi‑s.
Ko ɨɨn seyɨɨ,
nux daxio‑s xa io ñuñayiu xa kunduu‑s xiʼin Ianyuux,
te niʼi‑s xa kutuu vaʼa‑s xiʼin Ianyuux andɨu kuia ma jɨn ndɨʼɨ.
Ɨɨn seyɨɨ,
nux ɨɨn se xinokuechi nuu mee‑r kuu‑s,
te io xa kunduu‑s xiʼin‑r.
Nuu kutuu mee‑r,
ijan kutuu se xinokuechi nuu‑r tuku.
Nux xinokuechi ɨɨn ñayiu nuu‑r,
te kadakaʼnu Taa‑r mee‑i tuku.
ʼYo loko kueʼe tnau ini‑r vitna.
¿Nax jaʼan‑r?
¿Kajan‑r nuu Taa‑r xa dakaku ñaʼa‑ia,
xa maxku yaʼa‑r kueʼe vida u?
Duʼa ma kajan‑r,
chi vaa‑r xa kada‑r ná io ná juaʼan tniu n‑taxi‑ia.
Dada n‑jaʼan‑ia nuu Ianyuux:
—Taa‑da,
kada‑n xa kutnuni ini ntdaa ñayiu xa mee‑n kuu Ia kunxaʼnu ka.
Hora ijan ni n‑jaʼan ɨɨn tnuʼu nde andɨu:
—Xá n‑kida‑r xa kutnuni ini koio ñayiu xa Ia kunxaʼnu ka kuu‑r,
te kada‑r ɨnka vuelta.
Te xyuku kueʼe ñayiu ijan.
N‑ka teku‑i tnuʼu nde andɨu,
te dava‑i n‑ka jaʼan xa kana dau.
Ko dava‑i n‑ka jaʼan xa ɨɨn ángel,
ia xinokuechi nuu Ianyuux,
n‑jaʼan nuu Jesús.
N‑jaʼan Jesús nuu ñayiu xyuku ijan:
—Ñadu xaxeʼe mee‑r n‑jaʼan tnuʼu jan nde andɨu.
N‑jaʼan Ianyuux xaxeʼe mee‑n.
Vitna ndadandaa‑r kuechi ñuñayiu.
Vitna kineʼe‑r kuiʼna ñuñayiu,
xa ma taxnuni ka‑i nuu ñayiu.
Na katakaa ñaʼa koio‑s mee‑r,
te kada‑r xa jandixa ñaʼa ntdaa ñayiu mee‑r.
Te xiʼin tnuʼu yaʼa n‑jaʼan‑ia janda kuu xa kuú‑ia.
N‑ka jaʼan ñayiu:
—Xá n‑ka teku‑r xa kuia ma jɨn ndɨʼɨ taxnuni Cristu,
Ia tundaʼa Ianyuux.
¿Nanda kuu xa jaʼan‑n xa katakaa koio ñayiu Se kuu ñani tnaʼa ñayiu?
¿Jundu kuu se ijan,
Se kuu ñani tnaʼa ñayiu?
N‑jaʼan Jesús:
—Ná kuu luz vaʼa ka koko kuu mee‑r.
Xaku nga kɨu kutuu‑r xiʼin‑n.
Nɨni tuu‑r ñuñayiu,
io xa kunduu koio‑n xiʼin‑r,
xa ma ku kuu koio mee‑n ná kuu ɨɨn seyɨɨ xikonuu nuu nee,
ɨɨn se ña xini ndexu jɨʼɨn‑s.
Nɨni tuu‑r xiʼin‑n,
io xa jandixa ñaʼa koio‑n,
xa nduu koio mee‑n daʼya‑r.
N‑jaʼan Jesús tnuʼu yaʼa,
te juaʼan‑ia.
Ñayo ka‑s naniʼi ñaʼa.